สหกรณ์อิดออดอยู่ใต้ร่มคลัง
ชสอ.ยื่นหนังสือ สนช. อ้างไม่พร้อมให้คลังดูแล ยืมมือแบงก์ชาติออกกฎใหม่กำกับสหกรณ์
17 มี.ค. 2558

ชสอ.ยื่นหนังสือ สนช. อ้างไม่พร้อมให้คลังดูแล ยืมมือแบงก์ชาติออกกฎใหม่กำกับสหกรณ์
นายเฉลิมพล ดุลสัมพันธ์ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า เมื่อเร็วๆ นี้ ชสอ.ได้จัดทำหนังสือถึงประธานสภานิติบัญญัติแห่งชาติ (สนช.) เกี่ยวกับการแก้ไข พ.ร.บ. สหกรณ์ และการปฏิรูประบบสหกรณ์ โดยหลักการเบื้องต้น ชสอ.เห็นด้วยกับกระทรวงการคลังที่มีแนวคิดจะนำสหกรณ์ออมทรัพย์และสหกรณ์เครดิตยูเนี่ยนมาอยู่ภายใต้การกำกับดูแลของกระทรวงการคลัง เพื่อจัดระเบียบสหกรณ์ สามารถกำหนดนโยบายการเงินการคลัง และทิศทางเงินออมในประเทศได้ครอบคลุมมากขึ้น โดยกระทรวงการคลังมีความรู้ความชำนาญด้านการเงินมากกว่ากระทรวงเกษตรและสหกรณ์
อย่างไรก็ตาม ขณะนี้สหกรณ์ออมทรัพย์ยังไม่มีความพร้อมที่จะมาอยู่ภายใต้การกำกับของกระทรวงการคลังหรือธนาคารแห่งประเทศไทย (ธปท.) เนื่องจากสหกรณ์ออมทรัพย์ในประเทศไทยมีขนาดที่แตกต่างกันมาก และส่วนใหญ่เป็นสหกรณ์ขนาดเล็ก ไม่มีสำนักงานเป็นของตัวเอง สหกรณ์บางแห่งมีเจ้าหน้าที่สหกรณ์เพียง 1-2 คน และเป็นการให้บริการด้านการเงินเฉพาะพนักงานในองค์กรเท่านั้น ดังนั้นเบื้องต้นกระทรวงเกษตรฯ ควรจะขอให้ ธปท.เข้ามาช่วยวางระบบการกำกับตรวจสอบสหกรณ์มากกว่า
ขณะเดียวกัน ชสอ.ได้เสนอแนวทางการปฏิรูปสหกรณ์เพิ่มเติม คือ ขอให้สามารถนำเงินทุนเรือนหุ้นของสมาชิกสหกรณ์ไปคำนวณเพื่อขอลดหย่อนภาษีเงินได้ เช่นเดียวกับกองทุนบำเหน็จบำนาญข้าราชการ (กบข.) หรือกองทุนสำรองเลี้ยงชีพ เพราะมีหลักการคล้ายกัน เนื่องจากเป็นการออมเงินระยะยาวเหมือนกัน ดังนั้นสมาชิกจึงควรได้สิทธิลดหย่อนภาษีเหมือนกับกองทุนสำรองเลี้ยงชีพด้วย
ทั้งนี้ ควรมีการจัดทำระบบประกันเงินฝากให้แก่สมาชิกสหกรณ์ มีการจัดตั้งกองทุนรักษาเสถียรภาพแก่สหกรณ์ สนับสนุนการอบรมสัมมนาความรู้ด้านการเงินให้กับสหกรณ์ การขอแก้ไขเรื่องทุนสำรอง จากเดิมกำหนดไว้ 10% ขอเพิ่มเป็น 15% ของกำไรสุทธิ รวมทั้งควรกำหนดเงินกองทุนสำรองต่อสินทรัพย์เสี่ยงเพิ่มขึ้นด้วย จากปัจจุบันที่ระบบสหกรณ์เฉลี่ยมีเงินกองทุนต่อสินทรัพย์เสี่ยงเพียง 5% เพื่อสร้างความมั่นคงให้แก่สหกรณ์ หากเกิดปัญหาขาดสภาพคล่องหรือขาดทุนก็สามารถนำเงินทุนสำรองมาใช้ได้
นอกจากนี้ ควรให้ตัวแทนสหกรณ์เข้าไปมีส่วนร่วมเป็นสมาชิกสภาปฏิรูปแห่งชาติและ สนช.ในกระบวนการปฏิรูปสหกรณ์ ซึ่งขณะนี้อยู่ระหว่างการแก้ไขกฎหมายสหกรณ์ เช่น การอนุญาตให้กรรมการสหกรณ์ในสถานประกอบการไปดำเนินกิจกรรมการประชุมได้โดยไม่ถือเป็นวันลา เช่นเดียวกับสหภาพแรงงาน การแก้ไขเรื่องสมาชิกสมทบ โดยกำหนดเป็นข้อยกเว้น เพื่อเปิดทางให้เด็ก เยาวชน และนิติบุคคล ที่ไม่แสวงหากำไรสามารถเป็นสมาชิกสมทบได้